Rootsi meedia kirjutas sel nädalal, et eelmisel nädalavahetusel Stockholmis ja käesoleva nädala reedel Kopenhaagenis koraani põletanud paremäärmuslane Rasmus Paludan sai vähemalt esimese provokatsiooni korraldamiseks raha Venemaa riikliku propagandakanali RT-ga seotud ajakirjanikult Chang Frickilt.
Rootsi ajakirjanikud said teada, et Taani-Rootsi topeltkodakondsusega Paludan sõitis Rootsi spetsiaalselt meeleavalduse korraldamiseks ning tema meeleavaldusloa taotlemise tasu maksis kinni Frick. Paludan kinnitas meediale, et ka koraani põletamise idee pakkus talle välja Frick. Frick oli Paludanile ühtlasi kinnitanud, et kõik kahjud, mida ta protesti tõttu kannab, makstakse kinni, kirjutab Aftonbladet.